एमएफ हुसैन को पसंद थी फेरारी...  
मशहूर चित्रकार एमएफ हुसैन भले ही अब इस दुनिया में नहीं रहे, लेकिन अपने पीछे जिंदगी को भरपूर जीने की कला जरूर छोड़ गए हैं...
मशहूर चित्रकार एमएफ हुसैन भले ही अब इस दुनिया में नहीं रहे, लेकिन अपने पीछे जिंदगी को भरपूर जीने की कला छोड़ गए। दुबई में अपनी जिंदगी का लंबा समय बिताने वाले हुसैन को इस शहर से बहुत प्यार था और उन्हें यहां अपनी लाल रंग की फेरारी कार को भी चलाना बहुत पसंद था।  वे कई बार यहां के स्थानीय सिनेमा हाल में बॉलीवुड की फिल्मों को देखकर बाहर निकलते हुए दिखाई दे जाते थे। दुबई के स्थानीय निवासी राघव ने बताया, मुझे याद है कि मेरी उनसे मुलाकात सिनेमा थियेटर के बाहर हुई थी। वह किसी युवा की तरह मुस्कुरा रहे थे। मुझे उस फिल्म के बारे में तो याद नहीं है, लेकिन वह निश्चित तौर पर कोई हिन्दी फिल्म थी।  हुसैन अक्सर गलियों में आम आदमी से बात करते दिखाई देते थे और उन्होंने अपनी इस आदत को यहां भी नहीं छोड़ा था।